
VENDIM

Nr. 878, datë 27.12.2022
Për NDRYSHIMIN E PËRGJEGJËSISË SË ADMINISTRIMIT NGA MINISTRIA E MBROJTJES TEK MINISTRIA E INFRASTRUKTURËS DHE ENERGJISË, TË NJË SIPËRFAQEJE TRUALLI FUNKSIONAL DHE TË DISA OBJEKTEVE, PJESË TË PRONËS NR. 1005, ME EMËRTIM “ISH-REPARTI USHTARAK NR. 1371”, ME VENDNDODHJE NË PALIKËSHT, VELABISHT, BERAT, ZONA KADASTRALE 2866, DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË MBROJTJES”, TË NDRYSHUAR
Në mbështetje të nenit 100 të Kushtetutës dhe të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Mbrojtjes, Këshilli i Ministrave
VENDOSI:

1. Ndryshimin e përgjegjësisë së administrimit nga Ministria e Mbrojtjes teK Ministria e Infrastrukturës dhe Energjisë, të një sipërfaqeje trualli funksional dhe të disa objekteve, me sipërfaqe të përgjithshme prej 27 400 (njëzet e shtatë mijë e katërqind) m², pjesë të pronës nr. 1005, me emërtim “Ish-reparti ushtarak nr. 1371”, me vendndodhje në Palikësht, Velabisht, Berat, zona kadastrale 2866, sipas plan-rilevimit që i bashkëlidhet këtij vendimi dhe është pjesë përbërëse e tij, për t’u përdorur për ndërtimin e Qendrës së Operacionit dhe Mirëmbajtjes, pjesë e projektit të Gazsjellësit Trans Adriatik, në Berat.

2. Në listën e inventarit të pronave të paluajtshme shtetërore, bashkëlidhur vendimit nr. 515, datë 18.7.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar, hiqet sipërfaqja truall funksional dhe objektet, sipas plan-rilevimit, me sipërfaqe të përgjithshme prej 27 400 (njëzet e shtatë mijë e katërqind) m², nga trualli funksional i pronës nr. 1005, me emërtim “Ish-reparti ushtarak nr. 1371”, me vendndodhje në Palikësht, Velabisht, Berat, zona kadastrale 2866 dhe përmasat e pronës së mbetur nr. 1005, me emërtim “Ish-reparti ushtarak nr. 1371”, me vendndodhje në Palikësht, Velabisht, Berat, zëvendësohen me përmasat e përcaktuara në formularin standard të inventarizimit dhe në plan-rilevimin që i bashkëlidhet këtij vendimi.

3. Ministrisë së Infrastrukturës dhe Energjisë i ndalohet ndryshimi i destinacionit të përdorimit të sipërfaqes së pronës, të përcaktuar në pikën 1, të këtij vendimi, si dhe tjetërsimi i saj.

4. Ngarkohen Ministria e Mbrojtjes, Ministria e Infrastrukturës dhe Energjisë dhe Agjencia Shtetërore e Kadastrës për ndjekjen dhe zbatimin e këtij vendimi. 

Ky vendim hyn në fuqi pas botimit në Fletoren Zyrtare.

KRYEMINISTËR

Edi Rama

